Nebývalý záujem vzbudila horúca novinka britského životopisca Toma Bowera Pomsta s podtitulom Meghan, Harry a vojna medzi Windsorovcami, ktorá vyšla v júli, a kráľovská rodina sa už chystá na ďalší možný škandál. Pamäti princa Harryho vraj budú ešte väčší trhák.
Bez servítky
Vo svojej autobiografii chce princ Harry údajne vybaliť všetko, čo mu leží na srdci. Príprava trvala dva roky, ale svoj úmysel vydať pamäti oznámil až minulý rok v júli. V skutočnosti knihu napísal známy americký spisovateľ a novinár J. R. Moehringer, držiteľ Pulitzerovej ceny za rok 2000, ktorý strávil niekoľko mesiacov prezeraním Harryho súkromných fotografií, čítaním e-mailov, novinových článkov. Rukopis je hotový, skontrolovaný právnikmi a pripravený na vydanie. Na pultoch amerických kníhkupectiev by sa kniha mala objaviť koncom roka, pravdepodobne medzi Dňom vďakyvzdania, ktorý tento rok pripadá na 24. november, a Vianocami.